ম্যানেজারের চোখেও বাঁধভাঙা উচ্ছ্বাস। তিনিও জড়িয়ে ধরলেন রোনাল্ডোকে। ফ্রেমবন্দী হয়ে থাকল এক বিরল দৃশ্য। বর্তমান প্রজন্মের এক কিংবদন্তি শ্রদ্ধা জানাচ্ছেন পুরনো প্রজন্মের এক কিংবদন্তিকে! 
রিয়াল মাদ্রিদের ম্যানেজার হয়ে চ্যাম্পিয়ন্স লিগে বুধবারই আত্মপ্রকাশ হল জিনেজিন জিদানের। প্রি কোয়ার্টার ফাইনালের প্রথম পর্বে তাদের অ্যাওয়ে ম্যাচে রিয়াল মাদ্রিদ ২-০ গোলে হারাল এএস রোমাকে। রোনাল্ডোর উচ্ছ্বাস দেখে জিদানের কি মনে পড়ছিল ১৪ বছর আগের চ্যাম্পিয়ন্স লিগ ফাইনালের কথা? যেদিন বায়ার লেভারকুসেনের বিরুদ্ধে তাঁর দুর্দান্ত গোলে ইউরোপ সেরার ট্রফি নিয়ে ঘরে ফিরেছিল রিয়াল মাদ্রিদ। ম্যাচের পর জিদান অবশ্য স্মৃতিরোমন্থন করেননি। বরং তাঁর মুখে রোনাল্ডো ও দলের প্রশংসা। এমনকী, রিয়ালের দায়িত্ব নেওয়ার পর তাঁর ঈর্ষণীয় পরিসংখ্যান (লা লিগায় ছ’ম্যাচে পাঁচটা জয়, একটি ড্র এবং চ্যাম্পিয়ন্স লিগে জয় দিয়ে শুরু) সম্পর্কেও জিদান কোনও মন্তব্য করেননি! 
জিদানের মুখে শুধু ম্যাচের কথা। তিনি বলেছেন, ‘‘জানতাম ম্যাচটা কঠিন হবে। কিন্তু ছেলেরা শেষ পর্যন্ত লড়াইটা চালিয়ে গিয়েছিল। সেটাই আমার প্রাপ্তি। ক্রিশ্চিয়ানো দারুণ খেলেছে। বাকিরাও সমানতালে লড়াই করে গিয়েছে।’’ জিদানের প্রশংসায় রিজার্ভ বেঞ্চে বসা ফুটবলারদেরও কথা। বলেছেন, ‘‘যারা খেলল না তারাও দলকে সারাক্ষণ উৎসাহ দিয়ে গিয়েছে। এই ম্যাচ জয়ে তাদের ভূমিকাও কম নয়।’’
জিদানের মন্তব্যই ঠিক। প্রথমার্ধে রিয়াল গোলের সুযোগ তৈরি করতে পারেনি। রোমার রক্ষণভাগ ছিল দুর্ভেদ্য। রোনাল্ডো সেই প্রাচীর ভাঙেন ৫৭ মিনিটে। আলেসান্দ্রো ফ্লোরেঞ্জির পায়ে লেগে তাঁর শট জালে জড়িয়েছে ঠিকই। কিন্তু বল ধরে প্রচণ্ড গতিতে বাঁ প্রান্ত দিয়ে তাঁর দৌড় এবং এক ডিফেন্ডারকে টপকে কাট করে বক্সের ভিতরে ঢোকা— কে বলবে ফর্ম ফিরে পাওয়ার লড়াই চলছিল রোনাল্ডোর ফুটবলে! সেই রহস্য ফাঁস করে দিয়েছেন সের্জিও র‌্যামোস। বলেছেন, ‘‘এখন আমরা একসঙ্গে ট্রেনিং করি। আনন্দ করি একসঙ্গে। ব্যর্থ হলে সকলেরই কষ্ট হয়। এখন এটাই আমাদের অভ্যাস। এই দলগত সংহতি তৈরি করেছে জিজু!’’ তাই হয়তো রিয়ালের অ্যাকাডেমি থেকে উঠে আসা জেসে রদরিগেজ লুইজও এরকম গুরুত্বপূর্ণ ম্যাচে নামতে পারেন। ৮৬ মিনিটে দ্বিতীয় গোল তাঁরই।